L'Ajuntament de Girona ha posat en marxa una iniciativa singular per evitar que els indigents s'alimentin dels productes caducats que els supermercats llencen a les escombraries. Des d'ahir, la ciutat disposa d'un nou model de contenidor de residus orgànics que se sumaran als que utilitzen la majoria de veïns per llençar les deixalles. Són iguals que els altres, però tenen una petita (però destacada) diferència que els caracteritza: estan tancats amb un candau perquè els súpers posin sota clau els productes que llencen perquè no són aptes per al consum.

«És una pràctica que en els últims anys ha augmentat molt. Als contenidors no hi ha cues de persones esperant que hi llencem el menjar, sinó que la gent hi va passant de forma contínua al llarg del dia. M'han dit que a vegades hi ha baralles entre ells per agafar el menjar. Nosaltres llencem els productes caducats a la tarda, però al matí ja els traiem de les cambres. Fa un any i mig vam decidir treure la carn i el pollastre passats de les safates de presentació, perquè era l'única manera que no se'ls emportessin de les escombraries», va explicar ahir la Roser, encarregada d'un supermercat de la plaça de Santa Eugènia que participa en la prova pilot que ha posat en marxa l'ajuntament.